tartuNLP/wikipedia-smugri-20251201 huggingface dataset:
Metsälitukka

Metsälitukka ("Cardamine flexuosa" syn. "Cardamine sylvatica") on Euroopassa kasvava kaksi- tai monivuotinen ristikukkaiskasvi. Suomessa laji on uhanalainen ja se on rauhoitettu luonnonsuojeluasetuksella.
Ulkonäkö ja koko.
Metsälitukan varsi on usein siksakmutkilla ja kasvaa 20–40 cm korkeaksi. Kasvin maata vasten oleva tyviruusuke on epäselvä ja vähälehtinen. Varsilehdet ovat parilehdykkäiset, ja lehdykät ovat soikeita tai munuaismaisia. Metsälitukka kukkii kesä-heinäkuussa pienin valkoisin kukin. Kukkien kuihduttua kasvavat pötkömäiset hedelmät eli lidut, joista tulee vajaa kolme senttiä pitkiä ja millin leveitä. Metsälitukka muistuttaa läheisesti lähisukulaisiaan purolitukkaa ("C. amara"), luhtalitukkaa ("C. pratensis") ja mäkilitukkaa ("C. hirsuta"). Lajeja on vaikea erottaa toisistaan varsinkin kukinta-ajan ulkopuolella.
Levinneisyys.
Metsälitukan päälevinneisyysalue ulottuu Pyreneiden niemimaalta läpi Keski- ja Etelä-Euroopan aina Länsi-Venäjälle saakka. Pohjoisessa lajia tavataan yleisesti Ruotsissa ja Norjassa, jossa sitä tavataan jopa napapiirin pohjoispuolella. Laji on levinnyt alkuperäisen alueensa ulkopuolelle Pohjois-Amerikkaan, Australiaan ja monille alueille Aasiassa.
Suomessa metsälitukkaa kasvaa harvinaisena pääasiassa Etelä-Suomessa. Vuosituhannen vaihteen jälkeen lajia on löydetty myös muutamilta paikoilta Keski-Suomesta, Pohjois-Karjalasta ja Pohjois-Pohjanmaalta. Suomessa metsälitukka elää levinneisyytensä koillisella äärirajalla. Laji on jääkauden jälkeisen lämpökauden aikainen relikti. Metsälitukka on myös yleinen kasvihuoneiden rikkakasvi.
Elinympäristö.
Metsälitukka kasvaa monenlaisilla alustoilla, mutta niiden pitää olla joko kosteita tai märkiä. Suomessa metsälitukkaa tavataan lähteiköissä, puronvarsilla sekä kosteissa lehdoissa. Laji ei kestä maan jäätymistä talvella, joten kasvupaikan pitää pysyä vuoden ympäri sulana. Se hyötyy vedenpinnan vaihteluiden synnyttämistä paljaan maan laikuista ja pienestä maanpinnan rikkoontumisesta. Suomessa metsälitukan pahin uhka on kasvupaikkojen kuivattaminen ojittamalla sekä vedenotto.
Trenčín

Trenčín (, ) on kaupunki Trenčínin alueella ("Trenčínsky kraj"), Slovakiassa, maan luoteisosassa, 120 km Bratislavasta. Sen pinta-ala on 82 km² ja väkiluku 56 750 (31.12.2005). Vuoden 2001 väestönlaskennan mukaan asukkaista 95,3 % oli slovakkeja, ja vähemmistöryhmiä olivat tšekit (2,4 %) ja unkarilaiset (0,3 %). Uskonnoltaan 65,8 % ilmoitti olevansa roomalaiskatolisia ja 7,1 % protestantteja. 22,3 % ei ilmoittanut mitään uskontoa.
Trenčín on valittu Euroopan kulttuuripääkaupungiksi vuodelle 2026.
Ystävyyskaupungit.
Trenčínin ystävyyskaupunkeja ovat:
Arsinoe (mytologia)

Arsinoe () oli kreikkalaisessa mytologiassa usean eri naishahmon nimi.
Psofiin Arsinoe.
Arsinoe – tai toisen lähteen mukaan Alfesiboia – oli Psofiin kuninkaan Fegeuksen tytär. Hänen isänsä antoi hänet puolisoksi Alkmaionille, joka saapunut hoviin surmattuaan äitinsä Erifylen ja jouduttuaan siksi erinyksien vainoamaksi. Täältä hän kuitenkin lähti jatkamaan oraakkelin neuvosta matkaa Akhelooksen luo, joka puhdistikin hänet teostaan ja antoi tyttärensä Kallirrhoen hänelle vaimoksi. Tästä suhteesta syntyi kaksi poikaa.
Pian Kallirrhoe pyysi mieheltään Harmonian kaulanauhaa ja viittaa, jotka tämä oli antanut Arsinoelle, ja uhkasi muutoin jättää miehensä. Alkmaion suostui vastentahtoisesti ja saapui takaisin Fegeuksen hoviin pyytäen esineitä ja kertoi tarvitsevansa niitä puhdistautuakseen teostaan. Fegeus suostuikin, mutta kuultuaan tämän jälkeen Alkmaionin vievän niitä uudelle puolisolleen hän lähetti poikansa tappamaan tämän. Arsinoen kuultua tapahtuneesta hän alkoi moittia veljiään, jolloin nämä telkesivät hänet arkkuun ja antoivat hänet Agapenorille orjaksi.
Orkhomenoksen Arsinoe.
Arsinoe – tai lähteestä riippuen myös Arsippe tai Aristippa – oli yksi minyadeista. Nämä kieltäytyivät osallistumasta Dionysoksen palvontamenoihin, ja niinpä jumala ilmestyi heille ja kehotti liittymään palvontaan. Kun minyadit eivät uskoneet hänen sanojaan, muuttui Dionysos häräksi, leijonaksi ja leopardiksi ja minyadit menettivät järkensä ja päättivät uhrata yhden pojistaan. Tämän jälkeen lähteestä riippuen joko Dionysos muutti heidät lepakoiksi tai Hermes linnuiksi.
Nysiadi.
Arsinoe oli myös yksi kuudesta nysiadista, Nysa-vuoren nymfistä.
Leukippoksen tytär.
Arsinoe oli Leukippoksen ja Filodiken tytär, dioskuurien ryöstämien vaimojen sisar. Messenialaisten lähteiden mukaan Arsinoe olisi synnyttänyt Asklepioksen ja Eriopiin suhteesta Apollonin kanssa.
Oresteen lastenhoitaja.
Arsinoe – tai joissain lähtesissä Kilissa – oli Oresteen lastenhoitaja, joka pelasti tämän sylilapsena joutumasta Aigisthoksen surmaamaksi toimittamalla tämän pois maasta.
Kyproksen Arsinoe.
Arsinoe oli Kyproksen kuninkaan Nikokreonin tytär. Arkeofon oli häneen syvästi rakastunut, mutta hän ei saanut vastakaikua rakkaudelleen vaan kuoli lopulta nälkään. Hautajaisissa Arsinoe ei vuodattanut kyyneltäkään nuorukaisen edestä, ja tästä suuttuneena rakkauden jumalatar Afrodite muutti Arsinoen kiveksi.
Jorge María Mejía

Jorge María Mejía (31. tammikuuta 1923 – 9. joulukuuta 2014 Rooma) oli argentiinalainen kirkonmies, joka nimitettiin yhdeksi roomalaiskatolisen kirkon kardinaaleista 21. helmikuuta 2001. Hän ei kuitenkaan voinut osallistua vuonna 2005 uuden paavin valinneeseen konklaaviin, koska oli ennättänyt täyttää 80 vuotta.
Buenos Airesissa syntynyt Mejía sai pappisvihkimyksensä 22. syyskuuta 1945. Hänet nimitettiin Apollonian titulaariarkkipiispaksi vuonna 1986, ja hän toimi vuosina 1994–1998 piispainkongregaation sihteerinä. 
Mejía toimi vuosina 1998–2003 Vatikaanin kirjaston kirjastonhoitajana ja salaisten arkistojen arkistonhoitajana.
Karl Gebhardt

Karl Gebhardt (23. marraskuuta 1897 Haag – 2. kesäkuuta 1948 Landsberg am Lech) oli saksalainen lääkäri, yksi Ravensbrückin ja Auschwitzin keskitysleirien vangeilla tehtyjen kirurgisten ihmiskokeiden pääsuunnittelijoista ja toteuttajista sekä Heinrich Himmlerin henkilökohtainen lääkäri. Toisen maailmansodan jälkeen hänet tuomittiin kuolemaan rikoksista ihmisyyttä vastaan.
Gebhardt syntyi Haagissa Ylä-Baijerissa. Hän opiskeli lääketiedettä Münchenissä, valmistui tohtoriksi 1935 ja sai apulaisprofessorin viran Berliinistä seuraavana vuonna. Vuonna 1937 hänellä oli ortopedisen kirurgian professuuri. Gebhardtin natsiura alkoi, kun hän liittyi kansallissosialistiseen puolueeseen 1. toukokuuta 1933. Kaksi vuotta myöhemmin hän liittyi SS:ään ja hänestä tuli Hohenlychenin kylpylän ylilääkäri Uckermarkissa. Hän muutti tuberkuloosipotilaille tarkoitetun klinikan ortopediseksi, ja toisen maailmansodan aikana kylpylästä tuli Waffen-SS:n joukkojen sairaala. Vuonna 1938 Gebhardt nimitettiin Heinrich Himmlerin henkilökohtaiseksi lääkäriksi. Gebhardt hoiti Albert Speeriä alkuvuonna 1944 uupumuksen ja nyrjähtäneen nilkan takia. Hän miltei tappoi Speerin ennen kuin hänet vaihdettiin toiseen lääkäriin. Himmler näki Speerin kilpailijanaan vallasta.
Gebhardt ylennettiin SS-Gruppenführeriksi ja SS:n kenraalimajuriksi. Joko käskijänä tai toteuttajana Gebhardt oli suoraan vastuussa keskitysleirivangeilla tehdyistä kirurgisista kokeista. Hän toimi varsinkin Ravensbrückin naisleirillä (lähellä Hohenlycheniä) sekä Auschwitzissa. Toisen maailmansodan aikana Gebhardt oli myös jonkin aikaa Saksan Punaisen Ristin puheenjohtajana. Gebhardt oli perheineen Berliinin taistelun aikana Führerbunkerissa. Hän yritti saada perheensä pois kaupungista, mutta Joseph Goebbels ei tähän suostunut. 
Sodan jälkeen Gebhardt joutui lääkärien oikeudenkäynnissä 22 muun natsitohtorin kanssa yhdysvaltalaisen sotilastuomioistuimen eteen, missä hänet todettiin syylliseksi sotarikoksiin ja rikoksiin ihmisyyttä vastaan. Hänet tuomittiin kuolemaan 20. elokuuta 1947 ja hirtettiin 2. kesäkuuta 1948 Landsbergin vankilassa.
Yrjö Salpakari

Yrjö Sakari Salpakari (s. 25. syyskuuta 1945) on suomalainen ampumahiihtäjä.
Salpakari osallistui kaksien olympialaisten ampumahiihtokilpailuihin. Grenoblessa 1968 hän sijoittui henkilökohtaisessa kilpailussa 25:nneksi. Sapporossa 1972 hän jäi yhden ohilaukauksen päähän kultamitalista ja sijoittui viidenneksi. 
MM-kilpailuissa Salpakari sijoittui viestissä neljänneksi vuosina 1970, 1971 ja 1973. Henkilökohtaisella MM-matkalla hän oli parhaimmillaan kahdeksas vuonna 1974. Pohjoismaiden mestaruuden hän voitti 20 kilometrillä vuonna 1972 ja viestissä vuonna 1973.
Salpakari edusti urallaan Suonenjoen Vasamaa ja Iisveden Kiriä. Hän voitti viestissä Suomen mestaruuden vuonna 1968. 2000-luvulla hän on jatkanut hiihtämistä veteraanisarjoissa ja osallistunut myös soutukilpailuihin.
Kirkon yleisneuvosto

Kirkon yleisneuvosto (engl. "Common Council of the Church") on Myöhempien aikojen pyhien Jeesuksen Kristuksen kirkossa elin, jonka vallassa on kirkon presidentin ja hänen neuvonantajiensa kurittaminen uskoa ja kristillistä vaellusta koskevissa kysymyksissä. Kyseinen elin on kokoontunut kirkon historiassa ainoastaan kaksi kertaa. 11. elokuuta 1938 yleisneuvosto käsitteli profeetta Joseph Smithiä vastaan esitettyjä syytteitä taloudellisista väärinkäytöksistä ja totesi tämän syyttömäksi. Toisen kerran yleisneuvosto kokoontui 8. syyskuuta 1844, jolloin se erotti edesmenneen profeetta Joseph Smithin neuvonantajan Sidney Rigdonin poissaolevana. Kirkon yleisneuvoston tosiasiallinen olemassaolo ja sen mahdollisuus puuttua kirkon presidentin opetukseen on erittäin kiistanalaista.
Yleisneuvoston olemassaolo perustuu Opin ja liittojen 107:82-84:ssä annettuun ilmoitukseen. Sen mukaan kahdentoista ylipapin muodostaman neuvoston tulee tutkia kirkon presidentin väärinkäytöksiä. Kirkon historiassa on yleisesti ajateltu, että johtavan piispakunnan jäsenten tulisi muodostaa yleisneuvoston ydin ja että johtavan piispan tulisi johtaa siinä puhetta. Neuvostoon kutsuttavien kahdentoista ylipapin on yleensä ymmärretty tarkoittavan kahdentoista apostolin koorumin jäseniä, vaikka ilmoitus itsessään ei tätä edellytäkään.
Prievidza

Prievidza (, ) on kaupunki Trenčínin alueella (), Slovakiassa, maan luoteisosassa, 160 km Bratislavasta. Sen pinta-ala on 43,06 km² ja väkiluku oli 51 412 asukasta 31. joulukuuta 2005. Vuoden 2001 väestönlaskennan mukaan asukkaista 96,7 % oli slovakkeja ja 1,0 % tšekkejä. Sekä saksalaisten että unkarilaisten osuus oli 0,5 %. Uskonnoltaan 61,9 % ilmoitti olevansa roomalaiskatolisia, 2,3 % protestantteja ja 29,0 % ei ilmoittanut mitään uskontoa.
Fritz Klein (natsi)

Fritz Klein (24. marraskuuta 1888 Itävalta-Unkari – 13. joulukuuta 1945) oli saksalainen natsilääkäri, joka työskenteli Bergen-Belsenin keskitysleirillä. 
Klein opiskeli lääketiedettä ja suoritti asepalvelunsa Romaniassa. Hän viimeisteli opintonsa Budapestissa ensimmäisen maailmansodan jälkeen. Hän työskenteli lääkärinä Siebenbürgenissa (Transilvaniassa) ja liittyi natsipuolueeseen varhaisessa vaiheessa. 
Klein liittyi toukokuussa 1943 Waffen-SS:ään, ja hänet sijoitettiin Jugoslaviaan. 15. joulukuuta 1943 hän saapui Auschwitzin keskitysleirille, jossa hän palveli ensin Birkenaun naisten leirin lääkärinä. Välillä hän oli myös romanien leirin lääkärinä ja osallistui moniin vankien valitsemisiin kaasukammioihin. Joulukuussa 1944 hänet siirrettiin Neuengammen keskitysleirille, mistä hänet siirtyi Bergen-Belseniin 1945. 
Sodan päätyttyä hän jäi leirissä liittoutuneiden sotavangiksi. Hänet tuomittiin Belsen-oikeudenkäynnissä kuolemaan sotarikoksista yhdessä leirikomendantti Josef Kramerin ja monien leirivartijoiden kanssa. Klein hirtettiin 13. joulukuuta 1945.
Tomi Lindfors

Tomi Lindfors (s. 25. kesäkuuta 1979) on suomalainen jääkiekkoilija. 
Lindfors on urallaan pelannut Mestistä kaudesta 2000–2001 alkaen ja saavuttanut sekä Suomen jääkiekkoliiton mestaruuden että hopeamitalin.
Lindfors on pelannut urallaan myös B-maaotteluita ja osallistunut maajoukkueturnaukseen 2003, jossa B-maajoukkue pelasi muun muassa Ranska maajoukkuetta, Venäjän B-maajoukkuetta sekä Rouenin joukkuetta vastaan.
Lindfors ilmoitti lopettavansa uransa keväällä 2012.
Paul Shan Kuo-hsi

Paul Shan Kuo-hsi (; 3. joulukuuta 1923 – 22. elokuuta 2012) oli Taiwanilla toiminut roomalaiskatolinen piispa. Hän kuului jesuiittoihin ja oli yksi kirkon kardinaaleista.
Shan Kuo-hsi sai pappisvihkimyksensä 18. maaliskuuta 1955, ja hänet nimitettiin Hwalienin hiippakunnan johtoon 15. marraskuuta 1979. Piispaksi konsekroinnin suoritti 14. helmikuuta 1980 Matthew Kia Yen-wen, jota avustivat Stanislaus Lokuang ja Joseph Kuo Joshih. 4. maaliskuuta 1991 Shan Kuo-hsi nimitettiin Kaohsiungin piispaksi, jona hän toimi, kunnes jäi eläkkeelle 5. tammikuuta 2006.
Shan Kuo-hsi ylennettiin kardinaaliksi 21. helmikuuta 1998, ja hänet asetettiin 17. toukokuuta San Crisogonon kardinaalipapiksi. Ikänsä takia hänellä ei ollut äänioikeutta enää vuoden 2005 konklaavissa.
Piešťany

Piešťany (, ) on kylpyläkaupunki Trnavan alueella ("Trnavský kraj"), läntisessä Slovakiassa, 75 kilometrin päässä Bratislavasta koilliseen. Sen pinta-ala on 44,2 km². Vuonna 2005 sen väkiluku oli 29 855. Vuoden 2001 väestönlaskennan mukaan asukkaista 95,3 % oli slovakkeja; vähemmistöryhmiä olivat tšekit (2,4 %) ja unkarilaiset (0,3 %). Uskonnoltaan 65,8 % ilmoitti olevansa roomalaiskatolilaisia ja 7,1 % protestantteja. 22,3 % ei ilmoittanut mitään uskontoa.
Rysän päällä

Rysän päällä ("Cheaters") on yhdysvaltalainen tosi-tv-sarja. Ohjelman tapahtumat kuvataan Pohjois-Texasin, Dallasin ja Houstonin alueilla.
Ohjelmaa on juontanut vuosina 2000–2002 Tommy Habeeb, vuosina 2002-2012 Joel S. Greco ja vuodesta 2012 alkaen Clark James Gable. Kertojana sarjassa on toiminut Robert Magruder.
Sarjan ensimmäinen jakso esitettiin Yhdysvalloissa 21. lokakuuta 2000. Suomessa sarjaa esittää televisiokanava Sub.
Ohjelman idea.
Ohjelman tarkoitus on selvittää pariskuntien uskottomuusongelmia. Yleensä tavallinen ihminen lähestyy ohjelmaa kirjeitse ja kertoo epäilevän elämänkumppaninsa pettävän häntä. Ohjelmassa ensin uhri kertoo omista tunteistaan ja epäilyksiä, esimerkiksi siitä että hänen elämänkumppani ei ole osoittanut tunteita viime aikoina. Sen jälkeen alkaa viikon kestävä tutkimus epäillyn liikkeistä. Ohjelman kuvausryhmä seuraa epäilyn liikkeitä videokuvaamalla, jonka aikana selviävät muun muassa missä hän liikkuu ja kuka on henkilö, jonka kanssa epäilty viettää aikaa.
Kun tutkimusaika on päättynyt, pyydetään uhri mahdollisimman pian kuvauspaikalle, jossa ohjelman juontaja kyselee hänen kuulumisia ja näyttää videokuvaa, jossa näkyy epäilyn liikkeet. Sitten kuvausryhmä selvittää, missä epäilty on juuri sillä hetkellä ja lähtevät paikan päälle. Paikan päälle saavuttuaan epäilty jää uskottomuudesta kiinni niin sanotusti "rysän päältä". Paikalla uhri ja epäilty pystyvät selvittämään halutessaan tilannetta. Ohjelman lopussa kerrotaan minkälaiset ratkaisut uhri ja epäily ovat tehneet suhdettansa koskien.
Gaetano Scirea

Gaetano Scirea (25. toukokuuta 1953 Cernusco sul Naviglio, Italia – 3. syyskuuta 1989 Babsk, Puola) oli italialainen jalkapalloilija.
Scirea oli pelipaikaltaan puolustaja. Yleensä hän pelasi liberona. Scireaa pidetään yhtenä kaikkien aikojen parhaista puolustajista. Hänet tunnettiin tyylikkäänä herrasmiespelaajana.
Scirea aloitti ammattilaisuransa Atalantassa vuonna 1972. Vuonna 1974 hän siirtyi Juventukseen. Scirea saavutti seuran riveissä muun muassa seitsemän Italian-mestaruutta, kaksi Italian cupin voittoa, Euroopan cupin voiton, UEFA Cupin voiton, Cup-voittajien cupin voiton ja Intercontinental Cupin voiton. Hän on Juventuksen historian eniten otteluita pelannut pelaaja pelattuaan seuran riveissä 552 virallista ottelua vuosina 1974–1988.
Italian maajoukkueessa Scirea pelasi 78 ottelua ja teki niissä kaksi maalia vuosina 1975–1986. Hän edusti Italiaa MM-kisoissa vuosina 1978, 1982 ja 1986 sekä EM-kisoissa vuonna 1980. Scirea saavutti Italian riveissä maailmanmestaruuden vuonna 1982. Hän toimi myös Italian kapteenina.
Lopetettuaan pelaajauransa vuonna 1988 Scirea jatkoi työskentelyä Juventuksen palveluksessa. Hän kuoli ottelumatkalla sattuneessa auto-onnettomuudessa Puolassa vuonna 1989.
Bill Curbishley

Bill Curbishley on englantilainen musiikkituottaja, joka tunnetaan parhaiten työstään englantilaisen rock-yhtye The Whon taustalla.
Ura.
Curbishley aloitti uransa Track Recordsilla, jossa hänen suojatteinaan olivat The Whon lisäksi Marc Bolan, Thunderclap Newman ja The Crazy World of Arthur Brown. Curbishley tuotti The Whon musikaali-elokuvan "Tommyn" (1975), vankilaelokuva "McVicarin" (1980) ja "Buddy's Songin" (1991). Näissä kaikissa näytteli The Whon laulaja Roger Daltrey.
Curbishleyn yhtiö Trinifold laajeni ja otti manageroitavakseen tunnettuja artisteja kuten Robert Plantin ja Judas Priestin. Vuonna 1994 Curbishley aloitti kitaristi Jimmy Pagen manageirna. Hän oli oleellinen osa vanhan Zeppelin-työparin Pagen ja Plantin saattamisessa uudelleen yhteen. Kaksikon seuranneesta albumista, videosta ja kiertueista tuli menestkysiä.
The Sanctuary Group osti Trinifoldin 2002, mutta Curbishley jatkoi sen johdossa. Trinifold on edellä mainittujen lisäksi julkaissut musiikkia myös Chicagolta, Kenny Rogersilta, Faith Hilliltä sekä UB40:ltä. Viime aikoina Curbishley on keskittynyt enenevissä määrin elokuvien tuottamiseen. Hän tuotti elokuvan "The Railway Man" ja on tällä hetkellä mukana tuottamassa Keith Moonin ja Roger Daltreyn elämästä kertovaa elokuvaa.
Bill Curbishley on jalkapallomanageri Alan Curbishleyn vanhempi veli.
Nostradamus (albumi)

Nostradamus on englantilaisen heavy metal -yhtye Judas Priestin 16. ja vuonna 2008 ilmestynyt konseptialbumi. Se käsittelee 1500-luvulla elänyttä ennustajaa Nostradamusta. Alun perin albumin piti ilmestyä jo loppuvuodesta 2006, mutta julkaisua siirrettiin muutamaan otteeseen. Albumi ilmestyi kesäkuussa 2008. Albumi oli viimeinen jossa soitti Judas Priestin kitaristi K. K. Downing. Downing erosi yhtyeestä kolme vuotta albumin julkaisun jälkeen, koska ei halunnut osallistua Judas Priestin Epitaph-kiertueelle. Pituudeltaan "Nostradamus" on tunnin ja neljäkymmentäkaksi minuuttia.
Taustaa.
Laulaja Rob Halford oli jo teini-ikäisenä ollut kiinnostunut Nostradamuksen ennustuksista. Idea konseptialbumin tekemisestä tuli kuitenkin manageri Bill Curbishleyltä, kun yhtye oli vuoden 2005 kiertueen loppupuolella Virossa.
Nostradamus World Tour -kiertue.
Uuden levyn julkaisua seurasi Nostradamus World Tour -kiertue, joka käynnistyi kesäkuussa 2008 Helsingistä. Yhtye osallistui myös rockfestivaaleille, kuten Download, Graspop Metal Meeting ja Roskilde. Heinäkuussa kiertue jatkui Pohjois-Amerikkaan. Syyskuussa olivat vuorossa Australia, Etelä-Korea ja Japani, ja tästä kiertue jatkoi kulkuaan Meksikossa ja Etelä-Amerikan maissa. Helmikuussa 2009 seurasi toinen Euroopan-osuus. Myöhään kesäkuussa 2009 Judas Priest jatkoi kiertuetta erikoiskeikoilla: "British Steel" -levyn julkaisusta oli kulunut jo 30 vuotta, ja näillä erikoiskeikoilla levy ensimmäistä kertaa soitettiin kokonaisuudessaan. Tämän lisäksi setissä oli mukana muita Priest-klassikoita. Kiertuetta seurasi levyjulkaisu vuonna 2009: Nostradamus-kiertueella tallennettu "A Touch of Evil: Live."
Julkaisu.
Nostradamus julkaistiin Irlannissa, Italiassa ja Saksassa kesäkuun 13. päivä,
Isossa-Britanniassa kesäkuun 16. päivä.
USA:ssa ja Kanadassa kesäkuun 17. päivä, 
Useimmissa Euroopan maissa ja
Japanissa kesäkuun 25. päivä.
Levy julkaistiin normaalina tuplalevyversiona, "deluxe" versiona (sis. 48-sivuisen kovakantisen kirjan) ja "super deluxe" versiona (sis. 48-sivuisen kovakantisen kirjan, koko albumin kolmena LP-levynä ja julisteen).
Clarence Acuña

Clarence Williams Acuña (s. 8. helmikuuta 1975) on chileläinen jalkapalloilija. Kotimaassaan hän edusti muun muassa O'Higginsiä, Universidad de Chileä, Palestinoa ja Unión Españolaa. Vuosina 2000–2003 hän pelasi englantilaisseura Newcastle Unitedissa ja vuosina 2003–2005 argentiinalaisessa Rosario Centralissa. Acuña oli pelipaikaltaan keskikenttäpelaaja.
Acuña pelasi Chilen maajoukkueessa 61 maaottelua ja teki niissä kolme maalia. Hän kuului Ranskan MM-kisoissa 1998 pelanneeseen maajoukkueeseen. Copa Américassa hän pelasi vuosina 1995, 1997, 1999 ja 2004. Viimeisen maaottelunsa hän pelasi juuri Copa Américassa heinäkuussa 2004.
Jussi-Mikko Makkonen

Jussi-Mikko Makkonen (s. 2. marraskuuta 1982 Lahti) on suomalainen jääkiekkoilija, pelipaikaltaan laitahyökkääjä.
Makkonen on Pelicansin kasvatti, ja hän pelasikin SM-liigaa Lahdessa kaksi kautta, yhteensä 69 ottelun verran. Alkukauden 2004–2005 hän pelasi Suomi-sarjassa Heinolan Kiekossa, mutta sai hyvillä otteillaan näytön paikan Mestiksestä KooKoosta, jossa meni loppukausi. Seuraavat kaksi kautta menivät Vantaalla, jossa hän voitti 2006–2007 Mestiksen maalipörssin 24 maalillaan. Kaudeksi 2007–2008 hän siirtyi Mikkelin Jukureihin, jossa hän on pelannut odotuksia heikommin ja hänen vakiopaikkansa on nelosen laidassa.
Makkonen pelasi Jukureissa numerolla 14 ja hänen maalibiisinsä oli Rage Against The Machine - Kick Out The Jams.
Rudolf Virchow

Rudolf Karl Virchow (13. lokakuuta 1821 – 5. syyskuuta 1902) oli saksalainen patologi, lääketieteilijä, biologi ja poliitikko. Häntä pidetään yhtenä modernin patologian isänä.
Virchow opiskeli lääketiedettä Berliinissä sotilasakatemian stipendillä. Valmistuttuaan hän ei lähtenytkään armeijan lääkäriksi, vaan pestautui Berliinin Charité-yliopistosairaalaan. Sieltä hänet erotettiin poliittisista syistä. Virchow jatkoi anatomian opintojaan Würzburgissa, ja palasi Berliiniin 1856 anatomisen patologian professorin juuri perustettuun virkaan. Virchow rohkaisi opiskelijoita käyttämään mikroskooppia lääketieteellisissä tutkimuksissa.
Virchowin nimiin on kirjattu useita lääketieteellisiä löytöjä kuten leukemian tunnistaminen. Hänet tunnetaan parhaiten solujen jakautumista koskevasta teoriastaan "Omnis cellula e cellula" (jokainen solu syntyy samanlaisesta solusta), jossa tyrmätään ajatus spontaanista sikiämisestä.
Virchow valittiin vuonna 1861 liberaalismielisen Saksan edistyspuolueen puheenjohtajaksi. Vuosien 1866 ja 1871 sodissa hän suuntasi poliittisen tarmonsa sotilassairaaloiden ja sairaalajunien perustamiseen, ja Saksan ja Ranskan välisen sodan aikana hän johti itse ensimmäistä sairaalajunaa joka lähti rintamalle. Hän toimi kansanedustajana vuosina 1880–1893.
Virchow oli aktiivinen vaikuttaja Saksan 1870-luvun Kulturkampfissa, jossa muun muassa tieteilijät ottivat yhteen katolisen kirkon johtajien kanssa.
Virchow sai Copley-mitalin vuonna 1892.
Sean Kerly

Sean Robin Kerly MBE (s. 29. tammikuuta 1960) on brittiläinen maahockeynpelaaja. Hän kuului maajoukkueeseen, joka voitti olympiapronssia Los Angelesissa 1984 ja kultaa Soulissa 1988. 
Kerly kilpaili vielä Barcelonassa 1992, mutta jäi joukkueineen kuudennelle sijalle.
Antti Laakso

Antti "Ana" Laakso on entinen suomalainen jääkiekkoilija. Hän oli tasainen ja perusvarma laitahyökkääjä. Hänellä oli hyvä pelisilmä, josta kertoivat hänen korkeat syöttöpisteensä. Hän haistoi hyvin maalipaikat, mutta osumatarkkuus oli heikko. 
Ura.
Laakso tunsi läpikotaisin keskushyökkääjä Petri Lehtosen ajatukset, hän pelasi monta vuotta Jukurien ykköskentässä yhdessä Lehtosen ja Lasse Kanervan kanssa. Laakso on ainoa pelaaja, joka on ollut Jukurien mukana koko sen Mestis-historian kauteen 2007/08 asti ja kokenut mm. Suomi-Sarjan mestaruuden, nuosun Mestikseen, neljä Mestiksen mestaruutta, yhden hopean, sekä pronssin. Laakso pelasi juniorivuotensa Forssassa ja onnistui pääsemään FPS:n divarijoukkueen kokoonpanoon ensimmäisen kerran 94/95 kahden ottelun ajaksi. Hän vakiinnutti paikan divarijoukkueessa kausiksi 95/99, parhaat pisteen syntyivät kaudella 98/99, 21+19. Juuri Suomi-Sarjaan noussut Jukurit ja Risto Dufva saivat houkuteltua vuonna 1999 Laakson Mikkeliin, jossa hän myös lopetti uransa kauteen 2007/08. Parhaat pisteet syntyivät heti ensimmäisellä kaudella 99/00 22 + 33. Jukurien Mestis-aikana hänen paras kautensa on ollut 02/03, jolloin hän nappasi tehot 24 + 18.
Laakso on pelannut urallaan myös B-maaotteluita ja osallistunut maajoukkueturnaukseen 2003, jossa B-maajoukkue pelasi muun muassa Ranskan maajoukkuetta, Venäjän B-maajoukkuetta sekä Rouenin joukkuetta vastaan. Hän on myös osallistunut Jukurien paidassa Continental Cupin turnauksiin.
Laakso pelasi 15-vuotiaasta asti Petri Lehtosen kanssa samassa joukkueessa ja yleensä samassa ketjussa, Lehtosen muutamaa ulkomaanvuotta lukuun ottamatta. Laakso kotiutui tukevasti Mikkeliin ja hän jäi sinne myös uransa jälkeen. Laakso pelasi jääkiekkoa harrastemielessä Mikkeliläisessä Hydraulic Oilersissa III -divisioonassa, hänellä oli sopimus kaudesta 2008/09. 
Laakso pelasi Jukureissa numerolla 12 ja hänen maalibiisinsä oli "Jope Ruonansuu – Forssasta".
Huhtikuussa 2021 Laakso aloitti Jukureiden toimitusjohtajana.
Howie Long

Howard Michael ”Howie” Long (s. 6. tammikuuta 1960 Somerville, Massachusetts, Yhdysvallat) on yhdysvaltalainen amerikkalaisen jalkapallon pelaaja ja näyttelijä. Hän pelasi ammattilaistasolla vuosina 1981–1993 ja pääsi Pro Football Hall of Fameen vuonna 2000.
Long suoritti high school -opintonsa Milford High Schoolissa Milfordissa Massachusettsissa. Hän jatkoi opintojaan ja pelaamista Villanovan yliopistossa Pennsylvaniassa. 
Longin NFL-joukkueena oli Oakland Raiders. Hän oli kahdeksankertainen Pro Bowl -pelaaja vuosina 1983–1987, 1989 ja 1992–1993. Hän aloitti myöhemmin vähemmän huomattavan uran elokuvissa ja televisiossa, mutta on päässyt esiintymään joihinkin varsin tunnettuihinkin elokuviin, kuten "Broken Arrow – operaatio erämaassa" ja "Määränpäänä Graceland". 
St. Louis Rams varasi Howie Longin pojan Chris Longin vuoden 2008 NFL Draftin kakkosvarauksena. Chris Longin pelipaikka on puolustuksen linjamies, sama kuin hänen isällään.
Brian Brendell

Brian Brendell (s. 7. syyskuuta 1986 Rehoboth, Etelä-Afrikka) on namibialainen jalkapalloilija. Hän pelasi oikealla laidalla keskikentällä ja hyökkäyksessä. Hän edusti aikuisurallaan vuonna 1990 itsenäistyneen Namibian sarjoissa Civicsiä ja Ramblersia. Hän voitti Namibian liigamestaruuden vuosina 2006 ja 2007. Hän lopetti pelaamisen vuonna 2014.
Brendell pelasi Namibian maajoukkueessa 18 maaottelua vuosina 2006–2008 ja teki niissä viisi maalia, joista kaksi heinäkuussa 2007 COSAFA Cupin ottelussa Lesothoa vastaan. Afrikan-mestaruuskilpailuissa 2008 hän teki joukkueensa molemmat maalit, yhden Marokkoa ja yhden Guineaa vastaan.
Herb Adderley

Herbert A. "Herb" Adderley (8. kesäkuuta 1939 Philadelphia, Pennsylvania – 30. lokakuuta 2020) oli yhdysvaltalainen amerikkalaisen jalkapallon pelaaja. Hänen NFL-joukkueinaan olivat 1960-luvulla ja 1970-luvun alussa Green Bay Packers ja Dallas Cowboys.
Adderley oli viisinkertainen Pro Bowl -pelaaja vuosina 1963–1967. Hänet kelpuutettiin Pro Football Hall of Fameen vuonna 1980.
Japanin Grand Prix 1976

Japanin Grand Prix 1976 oli Formula 1 -sarjan osakilpailu, joka ajettiin 24. lokakuuta 1976 Fuji Speedwayn radalla. Kilpailun voitti Mario Andretti. Kilpailu oli ensimmäinen Japanin GP ja samalla ensimmäinen Aasiassa ajettu F1-kilpailu. James Hunt varmisti mestaruutensa, kun Niki Lauda keskeytti koettuaan monsuuniolosuhteet liian haastaviksi ja Hunt puolestaan ajoi renkaan rikkoutumisesta huolimatta kolmanneksi.
Lähteet.
Japanin GP 1976 – F1-ruutu
Sibghatullah Mojadedi

Sibghatullah Mojadedi (21. huhtikuuta 1925 – 11. helmikuuta 2019) oli afganistanilainen uskonoppinut, joka oli ensimmäisen Afganistanin islamilaisen valtion presidentti kommunistien vallan kaaduttua 1992. Hän oli myös Afgaanien kansallisen vapautusrintaman johtaja ja taliban-vallan jälkeen parlamentin ylähuoneen "Meshrano Jirgan" puhemies. Häntä pidettiin maltillisen suunnan kannattajana.
Mojadedi opiskeli Al-Azharin yliopistossa Kairossa islamilaista lakia ja palasi valmistuttuaan 1952 Afganistaniin, jossa hän opetti Kabulin yliopistossa. Vielä senkin jälkeen, kun hän oli tullut erotetuksi, häntä kannattaneet opiskelijat tulijat seuraamaan hänen opetustaan hänen kotiinsa.
Mojadedi pidätettiin 1959 Nikita Hruštšovin ollessa tulossa vierailulle Afganistaniin. Häntä syytettiin Hruštšovin murhan valmistelusta ja pidettiin pidätettynä neljä ja puoli vuotta, minkä jälkeen hänet karkotettiin vuodeksi maanpakoon Kööpenhaminaan, jossa hän oli moskeijan imaamina. Hänen ollessaan ulkomailla 1973 Mohammed Daoud Khan kaappasi vallan, jolloin Mojadedi jäi Saudi-Arabiaan ja siirtyi vuoden kuluttua uudelleen Tanskaan, jossa hän perusti islamilaisen kulttuurikeskuksen. Kun Nur Muhammad Tarakin kommunistinen Khalq-puolue kaappasi vallan huhtikuussa 1978, Mojadedi matkusti Pakistaniin ja perusti Afgaanien kansallisen vapautusrintaman järjestämään aseellista taistelua.
Hänet valittiin helmikuussa 1989 mujahideen-järjestöjen kokouksessa Rawalpindissa, Pakistanissa Afganistanin väliaikaisen islamilaisen hallituksen presidentiksi. Vuonna 1992 hänet nimitettiin Kabulissa jehadi-šuran kokouksessa Afganistanin islamilaisen valtion ensimmäiseksi presidentiksi. Sisällissota jatkui kuitenkin presidentiksi valitun Burhanuddin Rabbanin ja Gulbuddin Hekmatyarin välillä. Talibanin vallan aikana Mojadedi asui Pakistanissa.
Mojadedi oli perustuslakia säätävän "Loya Jirgan" puheenjohtaja 2003. Presidentti Hamid Karzai nimitti hänet vuonna 2005 vaikutusvaltaisen Kansallisen rauhankomission johtajaksi. Joulukuussa 2005 hänet äänestettiin ylähuoneen puhemieheksi viisivuotiskaudeksi.
Vielä vuonna 2013 Mojaddedi johti heimovanhinten kokoontumista, jossa hyväksyttiin sopimus, jonka mukaan Yhdysvallat voi pitää joukkoja Afganistanissa kouluttaakseen paikallisia joukkoja ja suorittaakseen terrorismin vastaisia operaatioita.
Scooby-Doo ja kyberjahti

Scooby-Doo ja kyberjahti ("Scooby-Doo and the Cyber Chase") on vuonna 2001 suoraan DVD:lle julkaistu animaatioelokuva. Se oli samalla järjestyksessään neljäs suoraan DVD:lle julkaistu Scooby-Doon elokuvasarjassa, jonka aloitti Scooby-Doo ja saaren zombiet vuonna 1998. Elokuvan ohjasi Jim Stenstrum ja pääosassa ääninäyttelivät Scott Innes, Frank Welker, Grey DeLisle ja B. J. Ward.
Juoni.
Scooby-Doo ja hänen ystävänsä vierailevat Freddyn ystävän Ericin luona yliopistoon, jonne hän kutsui jengin luodessaan palkitun videopelin, mikä perustui Freddyn ja hänen ryhmänsä seikkailuihin. Mysteeripoppoon saapuessa paikalla koululle on samaan aikaan ilmestynyt sininen hirviö. Pian selviää hirviön olevan tietokonevirus, joka on iskenyt Ericin ohjelmistoon. Epäilyn kohteiksi joutuivat Ericin opettaja Robert Kaufman ("Tom Kane"), baseballia rakastava ohjelmoija ja koulun yksi oppilaista Bill McLemore ("Mikey Kelley") ja kärttyisä poliisi Wembley ("Joe Alaskey").
Tutkiessaan tarkemmin tapausta virus hyökkää Mysteeripoppoon kimppuun, jonka myötä he joutuvat videopelin sisälle. Päästäkseen pelistä pois heidän täytyy kerätä kymmentasoisessa pelissä Scooby-keksejä päästäkseen tasosta toiseen.
Aiheesta muualla.
Brandon Crombeen

Brandon James ”BJ” Crombeen (s. 10. heinäkuuta 1985 Denver, Colorado, Yhdysvallat) on kanadalainen jääkiekkoilija.
Crombeen pelasi kaudet 2001–2005 OHL-junioriliigan Barrie Coltsissa. Dallas Stars varasi Crombeenin toisella kierroksella. Ammattilaiskaukaloihin Crombeen siirtyi kaudeksi 2005–2006, jolloin hän pelasi pääasiassa AHL-liigan Iowa Starsissa, vaikka kävi myös farmin farmissa ECHL:n Idaho Steelheadsissa. SM-liigassa pelaava Porin Ässät hankki Crombeenin lainaksi kaudeksi 2006–2007 joukkueeseensa Dallasin kanssa tekemän yhteistyösopimuksen avulla. Crombeen palasi vielä SM-liiga-kauden päätyttyä takaisin Pohjois-Amerikkaan ja pelasi loppukauden ECHL:n Idahossa, jossa voitti liigan mestaruuden.
Crombeen pelasi kaudella 2007–2008 ensimmäiset pelinsä NHL:ssä Dallasissa, mutta pääosa kaudesta meni vielä AHL:n Iowassa. Seuraavalla kaudella hän ehti pelata Dallasissa 15 ottelua, kunnes St. Louis Blues poimi miehen waiver-listalta. Crombeen aloitti tehokkaasti St. Louisissa ja teki mm. hattutempun 8. joulukuuta Nashville Predatorsia vastaan.
Crombeen pelasi St. Louisissa neljä kautta. Heinäkuussa 2012 hän siirtyi Tampa Bay Lightningiin kaupassa, jossa Tampa Bay sai hänen lisäkseen viidennen kierroksen varausvuoron vuodelle , ja jossa St. Louis sai vaihdossa neljännen kierroksen varausvuorot vuosille ja 2014. Kesäkuussa 2014, kahden Tampa Bayssä pelatun kauden jälkeen, hän siirtyi Arizona Coyotesiin kaupassa, jossa Arizona sai hänen lisäkseen keskushyökkääjä Sam Gagnerin, ja jossa Tampa Bay sai vaihdossa kuudennen kierroksen varausvuoron vuodelle .
Brandonin isä Mike Crombeen on myös pelannut NHL:ää St. Louisissa.
Iowa Chops

Iowa Chops oli vuonna 2005 perustettu yhdysvaltalainen jääkiekkojoukkue, joka pelasi AHL-liigassa. 
Iowa Starsin edeltäjä oli Louisville Panthers (1999–2001). Seura käytti "Iowa Stars" -nimeä vuoteen 2008 asti, jolloin se toimi NHL:ssä pelaavan Dallas Starsin farmijoukkueena. Dallas Stars lopetti yhteistyön Iowa Starsin kanssa kauden 2007–2008 jälkeen ja 3. kesäkuuta seuran omistaja Schlegel Sports ilmoitti että Iowan AHL-joukkue on tulevaisuudessa Anaheim Ducksin farmijoukkue ja että se vaihtaa samalla nimeä. Uudeksi nimeksi tuli Iowa Chops.
Japanilaiset turistit

Japanilaiset turistit on suomalaisen Monovisio-yhtyeen esikoisalbumi. Se julkaistiin 20. helmikuuta 2008.
Kappaleen ”Tupakki piiloon!” CD-single sisältää myös musiikkivideon.
Kappaleet.
Kaikki kappaleet säveltänyt ja sanoittanut Lassi Rajala sekä sovittanut Monovisio, ellei toisin mainittu.
Kauneuskilpailu

Kauneuskilpailu tai missikilpailu on varsinkin nuorten naisten kesken järjestettävä kilpailu kauneimman arvosta. Kauneuskilpailun voittaja on kauneuskuningatar tai missi. Hänen lisäkseen valitaan yleensä kaksi perintöprinsessaa.
Kauneuskilpailuja järjestetään useimmin nuorten naisten kesken. Joihinkin kilpailuihin hyväksytään kilpailijoiksi vain naimattomia ja synnyttämättömiä naisia, ja joissakin kilpailuissa on vähimmäis- ja enimmäisikärajat. Yleisten kauneuskilpailujen lisäksi Yhdysvalloissa ja joissain muissakin maissa järjestetään omia kilpailuja eri etnisille ryhmille. Myös esimerkiksi lasten, miesten ja homomiesten kauneuskilpailuja järjestetään.
Kilpailun muoto on rituaalinen. Kilpailijat esiintyvät yleisön ja tuomariston edessä erilaisissa asuissa, kuten iltapuvussa ja uimapuvussa. Palkintona on kauneuskuningattaren tittelin lisäksi esimerkiksi raha- ja esinepalkintoja sekä mahdollisuus edustaa omaa maata kansainvälisissä kauneuskilpailuissa.
Kauneuskilpailut luokitellaan länsimaiseksi populaarikulttuuriksi, mutta niitä seurataan ja järjestetään kautta maailman. Kauneuskilpailuja järjestetään paitsi erikseen, myös osana esimerkiksi markkinoita tai näytöksiä. Järjestäjänä voi toimia jokin instituutio, järjestö tai yritys. Joillakin kauneuskilpailuilla voidaan kerätä rahaa esimerkiksi koululle tai muulle yhteisölle. Kauneuskilpailun järjestelykustannukset voivat olla hyvin matalat, sillä kilpailijat saadaan mukaan ilmaiseksi. Kauneuskilpailut ovat maailmanlaajuinen liiketoiminnan ala, jossa oikeus missiformaattiin saatetaan myydä yhtiöltä toiselle. Suomessa missibisneksen tunnetuin toimija on Finnartist Oy, joka omistaa esimerkiksi Miss Suomi ja Suomen Neito -kisaformaattien oikeudet.
Jotkut ovat arvostelleet uimapukukierroksia liian seksuaalisiksi, ja joissain kilpailuissa niistä onkin luovuttu. Kauneuskilpailuja ovat arvostelleet joissain maissa etenkin uskonnolliset ryhmät sekä feministit, joiden mielestä naisvartalon esitteleminen julkisesti muistuttaa karjanäyttelyä. Arvostelun seurauksena esimerkiksi Miss America -kilpailussa on 1990-luvulta alkaen painotettu aiempaa enemmän kilpailijoiden äly- ja puhelahjoja vartalon mittojen sijaan.
Kauneuskilpailuja ovat esimerkiksi:
Stan Jones

Stanley Paul ”Stan” Jones (24. marraskuuta 1931 – 21. toukokuuta 2010) oli yhdysvaltalainen amerikkalaisen jalkapallon pelaaja. Hän syntyi Altoonassa, Pennsylvaniassa, opiskeli Marylandin yliopistossa ja pelasi ammattilaistasolla vuosina 1954–1966. 
Jonesin NFL-joukkueina olivat Chicago Bears ja Washington Redskins. Hän oli seitsemästi Pro Bowl -pelaajana.
Jones on otettu sekä Pro (1991) että College Football Hall of Fameen (2000).
Marie Collonvillé

Marie Collonvillé (s. 23. marraskuuta 1973 Amiens) on ranskalainen seitsenottelija.
Collonvillé voitti seitsenottelussa vuonna 1992 nuorten Ranskan-mestaruuden ja seuraavana vuonna maansa alle 23-vuotiaiden mestaruuden. Helsingin EM-kisoissa 1994 hän sijoittui yhdeksänneksitoista tuloksella 5 697. Kaksi vuotta myöhemmin hän voitti lajin Ranskan-mestaruuden. Vuonna 1997 Collonvillé oli Pariisin sisäratojen MM-kisoissa viisiottelussa kahdeksas pistein 4 225 ja Ateenan ulkoratojen MM-kisoissa seitsenottelussa kahdestoista tuloksella 6 179. Seuraavana vuonna hän sijoittui Valencian sisäratojen EM-kisoissa viisiottelussa viidenneksi tuloksella 4 300 ja Budapestin ulkoratojen EM-kisoissa seitsenottelun kahdeksanneksi pistein 6 218. Sevillan MM-kisoissa 1999 hän oli yhdeksäs.
Vuonna 2001 Collonvillé voitti seitsenottelun Francophone Games -kisoissa ja sijoittui Edmontonin MM-kisoissa yhdenneksitoista. Seuraavana vuonna hän voitti Ranskan-mestaruuden. Collonvillé voitti 2003 viisiottelussa Ranskan sisäratojen mestaruuden ja MM-pronssia Birminghamin sisäratojen MM-kisoissa tuloksella 4 644. Myöhemmin samana vuonna hän voitti Ranskan-mestaruuden seitsenottelussa. Ateenan olympialaisissa 2004 hän oli seitsemäs tuloksella 6 279. Seuraavana vuonna hän sijoittui Madridin sisäratojen EM-kisoissa viisiottelussa kuudenneksi ja Helsingin MM-kisoissa seitsenottelussa kuudenneksi. Vuonna 2006 hän voitti Ranskan mestaruuden ja 2007 sijoittui Osakan MM-kisoissa yhdeksänneksi. Pekingin olympialaisissa 2008 hän sijoittui 12:nneksi.
Collonvillé on 163 senttimetriä pitkä, mutta on ylittänyt korkeushypyssä 194 cm. 
Collonvillé otteli syyskuussa 2004 Talencessa kymmenottelussa tuloksen 8150 pistettä, joka oli lajin ensimmäinen virallinen naisten maailmanennätys.
Collonvillé lopetti urheilu-uransa vuonna 2009.
Mosfellsbær

Mosfellsbær on kaupunki Islannin länsiosassa. Se sijaitsee noin 17 kilometriä maan pääkaupungista, Reykjavíkista, pohjoiseen. Mosfellsbærin pinta-ala on 185 neliökilometriä, ja tammikuussa 2022 kaupungin asukasluku oli 13 024.
Mosfellsbærissa on Sigur Rós -yhtyeen musiikkistudio Sundlaugin, joka rakennettiin hylätyn rakennuksen uima-altaaseen. Myös eräät muut islantilaiset muusikot ovat käyttäneet Sundlauginia hyväkseen, mukaan lukien Amiina-kvartetti. 
Kirjailija Halldór Laxness vietti osan lapsuudestaan Mosfellsbærissa. Yhtye Kaleo on myös kotoisin Mosfellsbærista.
Mosfellsbærin ystävyyskuntia ovat:
Mäkikäynnistys

Mäkikäynnistys (myös mäkistartti) tarkoittaa polttomoottorilla varustetun ajoneuvon käynnistämistä vetämällä, työntämällä tai laskemalla mäkeä alas, josta käytetty nimikin on peräisin. Mäkikäynnistystä käytetään tilanteessa jossa ajoneuvo ei käynnisty käynnistysmoottorin avulla, usein viallisen tai tyhjentyneen akun takia. Mäkikäynnistyksessä ajoneuvo saatetaan ensin liikkeelle. Kytkinpoljin nostetaan ylös riittävässä nopeudessa vaihteen ollessa kytkettynä, jolloin liike-energia alkaa pyörittää auton moottoria pyörien ja voimansiirron kautta ja usein saa sen käynnistymään.
Mäkikäynnistys onnistuu vain manuaalivaihteisissa ajoneuvoilla. Katalysaattorilla varustetun auton mäkikäynnistystä ei suositella, koska se saattaa aiheuttaa palamattoman bensiinin päätymistä katalysaattoriin, mikä voi vaurioittaa katalysaattoria.
Piiritystorni

Piiritystorni on piirityskone, jonka tarkoitus on suojata hyökkääjiä näiden yrittäessä vallata muuria. Piiritystorni oli usein suorakulmion muotoinen ja neljällä pyörällä varustettu ja usein yhtä suuri vastustajan muureihin verrattuna tai joskus korkeampi, jolloin jousimiehet pystyivät ampumaan puolustajia näiden yläpuolelta. Torni oli useimmiten rakennettu puusta, joten se oli herkkä syttymään. Sen takia se usein peitettiin märillä eläimen nahoilla (mistä juontuu lempinimi ”karhu”) tai raudalla, jotta nuolet ja ammukset kimpoaisivat siitä ja se ei syttyisi palamaan. 
Kun torni oli muurin vieressä, siitä usein laskettiin entrausramppi, josta voitiin rynnätä muurille ja yrittää vallata se.
Muinaiset assyrialaiset käyttivät piiritystorneja ensi kerran 800-luvulla eaa.
Þorlákshöfn

Þorlákshöfn on kaupunki ja Ölfusin kunnan keskustaajama Islannin etelärannikolla. Þorlákshöfnin tärkein tehtävä on satamakaupunkina toimiminen, sillä se on Islannin eteläisen rannikon ainoa kelvollinen suojasatama läntisen Grindavíkin ja idässä sijaitsevan Höfnin välillä. 
Þorlákshöfn toimii myös lähtöpaikkana Vestmannasaarille matkaaville lautoille. Kaupungissa on noin 1 500 asukasta.
Edward Poynter

Edward John Poynter (20. maaliskuuta 1836 Pariisi - 26. heinäkuuta 1919) oli englantilainen taidemaalari. Poynter oli arkkitehti Ambrose Poynterin poika. Hän opiskeli Ipswichin koulussa ja Brighton Collegessa ennen kuin siirtyi Lontooseen.
Poynter ihaili Michelangeloa ja hänet tunnetaan parhaiten historiaan liittyvistä maalauksistaan. Hän meni naimisiin Agnes Mcdonaldin kanssa vuonna 1866 ja 1902 hänestä tuli baronetti.
M/S RG I

M/S RG I () oli matkustajarahtilaiva, joka oli viimeksi suomalaisen RG Line -varustamon omistama. Alus oli tyypiltään ro-ro-alus. Alus on rakennettu vuonna 1983, VEB Mathias Thesen Werftin telakalla, Wismarissa, Itä-Saksassa. Kuollutta painoa laivalla on 6 704 tonnia. "RG I" oli viimeksi rekisteröity Suomen lipun alle ja sen kotisatama oli Vaasa. Alus liikennöi Merenkurkussa Vaasan ja Uumajan välillä vuoteen 2012. Matka-aika oli noin neljä tuntia ja aluksella noudatettiin Suomen aikaa. Alus otti 300 matkustajaa.
RG I myytiin tanskalaiselle Fornaes Shipbreaking -yhtiölle vuonna 2013.
RG I:n sisaraluksia ovat M/S Caribbean Carrier, M/S Ile de Ire, M/S Fast Independence ja M/S Lodbrog. 
Käyttöhistoria.
1983–2003.
23. marraskuuta 1982 alus laskettiin vesille ja 31. lokakuuta 1983 se luovutettiin VEB Deutfracht/Seereederei GmbH:n omistukseen, joka rekisteröi sen Itä-Saksan lipun alle. Kotisatamaksi tuli Rostock. Tuolloin alus oli nimeltään "Kahleberg". 18. kesäkuuta 1990 alus rekisteröitiin Deutsche Seereederei GmbH:n omistukseen ja Saksan lipun alle. Elokuussa 1991 Kahleberg meni Warnowwerftin telakalle Rostockiin, jossa aluksen hyttipaikkaluku kasvoi 12:sta 50:een. 2. tammikuuta 1992 alus aikarahdattiin TR-Linen Trelleborgin ja Rostockin väliseen liikenteeseen. 1. tammikuuta 1994 Kahleberg rekisteröitiin Euroseabridge Schiffahrtsgesellschaftin omistukseen. Helmikuussa 1997 alus siirtyi Liberian lipun alle. Kotipaikaksi tuli maan pääkaupunki Monrovia. Lipunvaihdon jälkeen alus siirtyi Rostockin ja Latvian Liepājan väliseen liikenteeseen. 13. toukokuuta 1997 laiva siirtyi Euroseabridgen Saksan Travemünden ja Liepājan väliseen liikenteeseen. Huhtikuussa 1999 alus palasi jälleen linjalle Rostock–Liepāja. Helmikuussa 2000 Kahleberg aikarahdattiin Amber Linen Liepājan ja Karlshamnn väliseen liikenteeseen. 29. maaliskuuta 2003 aluksen rahtaaja vaihtui, kun puolalainen Polferries aloitti liikennöinnin sillä Świnoujścien ja Ystadin välillä.
2004–2013.
23. marraskuuta 2004 suomalainen RG Line osti aluksen. 29. joulukuuta Kahleberg saapui Vaasaan kunnostettavaksi lopetettuaan pari päivää aiemmin Polferriesin liikenteen. 18. tammikuuta 2005 alus rekisteröitiin Suomen lipun alle. Kotisatamaksi tuli Vaasa. Tämän jälkeen alus aloitti liikennöinnin reitillä Vaasa–Uumaja. 23. huhtikuuta alus vuokrattiin tekemään yksi matka Vaasan ja Sundsvallin välillä. 30. kesäkuuta–6. elokuuta välisenä aikana Kahleberg teki yhden matkan viikossa Vaasan ja Sundsvallin välillä.
1. heinäkuuta 2005 alus sai nykyisen "RG I" -nimensä. Marraskuussa aluksessa ilmeni kahteen otteeseen teknisiä vikoja. Jälleen 18. heinäkuuta 2006 aluksessa oli tekninen ongelma, mikä peruutti lähdön Vaasasta. Vikoja ilmeni viiteen otteeseen myös joulukuussa, jolloin aluksen lähdöt joko peruttiin tai ne myöhästyivät. Jälleen 6. helmikuuta 2007 Uumajasta lähdettyään alukseen tuli konevika, mikä myöhästytti RG I:stä useita tunteja.
Viimeistä kertaa alus oli liikenteessä 30. joulukuuta 2012, jonka jälkeen se jäi Vaasaan odottamaan siirtoa. Helmikuussa 2013 se hinattiin Grenåon Tanskaan ja toukokuussa sitä ryhdyttiin romuttamaan.
Koti-ikävää

Koti-ikävää on poprock-yhtye Monovision esikoissingle, joka julkaistiin 25. huhtikuuta 2007.
Kappaleet.
Kappaleet sovittanut Monovisio.
David Sobolov

David Sobolov (s. 23. lokakuuta 1964 Windsor, Ontario) on kanadalainen ääninäyttelijä, joka tunnetaan useiden videopelien äänirooleista.
Ura.
Sobolov päätyi ääninäyttelijäksi esiintyessään näytelmissä Cappella lauluryhmässä, josta eräs agentti huomasi hänen matalan äänensä. Hän kysyi Sobolovilta tämän halukkuutta alkaa työskentelemään animaatioiden parissa ääninäyttelijänä. Sittemmin Sobolov sai ensimmäisen ääniroolinsa vuonna 1995 FOXilla esitetyssä .
Ensimmäisiä päärooleja hän sai 1990-luvun lopulla animaatiosarjoista , ja Sabrina. Sarjojen jälkeen Sobolov on ääninäytellyt enimmäkseen videopeleissä, kuten Call of Duty, , ja . Hän toimi vuonna 2009 Halo Wars pelissä Arbiterin äänenä, jonka roolissa toimi aikaisemmin Keith David.
Uusi ismi

Uusi ismi on pop rock -yhtye Monovision järjestyksessään toinen single, joka julkaistiin 19. syyskuuta 2007.
Kappaleet.
Kappaleet säveltänyt ja sanoittanut Lassi Rajala.
Armando Peraza

Armando Peraza (30. toukokuuta 1924 Havanna – 14. huhtikuuta 2014) oli kuubalainen muusikko. Hän tuli tunnetuksi muun muassa Santana-yhtyeestä, jossa hän vaikutti lyömäsoittajana 1970-luvulta vuoteen 1990.
Peraza teki muutoin yhteistyötä muiden muassa Mongo Santamarían, George Shearingin ja Cal Tjaderin kanssa.
Tupakki piiloon!

Tupakki piiloon! on pop rock -yhtye Monovision kappale ja järjestyksessään kolmas single. Kyseessä on promosingle, ja se julkaistiin ainoastaan digitaalisesti 23. tammikuuta 2007. Singlellä on lisäksi kappaleesta musiikkivideo.
Kappaleet.
+ Tupakki piiloon! -video
Reisjärvi (lehti)

Reisjärvi on Reisjärvellä ja sen ympäristössä viikoittain ilmestyvä sitoutumaton kotiseutulehti. Lehti ilmestyi kokeiluluontoisesti talkoovoimin kolme kertaa 1987 nimellä "Reisikäs", minkä jälkeen tilaajia ilmaantui riittävästi ja lehden toiminta alkoi vakiintua. Reisjärvi-lehti Oy perustettiin vuonna 1995. Vuonna 2004 lehden levikki oli 2 257 mistä se oli laskenut 2 125:een vuonna 2009.
Päätoimittajan lisäksi lehdessä työskentelee vuonna 2016 toimittaja sekä ilmoitus- ja laskutushenkilö. Lehti on Paikallislehtien Liiton jäsen. Vuonna 2016 lehden vuosikerran kestotilaus Suomeen maksaa 57 €, ja se on tilattavissa myös ulkomaille. Lehden paino tapahtuu Kiuruvedellä.
Andrés Gómez

Andrés Gómez (s. 27. helmikuuta 1960 Guayaquil) on ecuadorilainen tennispelaaja, joka pelasi ammattilaisena vuodesta 1979 ja vetäytyi 1990-luvun edetessä.
Gómez voitti miesten kaksinpelin Ranskan avoimessa tennisturnauksessa vuonna 1990 kohdattuaan finaalissa yhdysvaltalaisen Andre Agassin. 
Gómez kuului myös miesten nelinpelin voittaneeseen kaksikkoon Yhdysvaltain (1986) ja Ranskan avoimissa (1988). Ensimmäisellä kerralla pelitoverina oli Slobodan Živojinović, toisella Emilio Sánchez. Gómez oli ATP:n nelinpelirankingin kärjessä vuonna 1986.
Iskias (yhtye)

Iskias on Porissa vuonna 2006 perustettu suomalainen ”äijärock”-yhtye. Yhtyeen debyyttilevy, lähinnä promootiokäyttöön tarkoitettu single "Pelottaa", julkaistiin 13. elokuuta 2007. Singlen toinen kappale ”Huomisen kyynel” pysyi Suomen virallisella latauslistalla seitsemän viikkoa ja Suomen virallisella singlelistalla yli kymmenen viikkoa. Singlen julkaisi Pisa Records.
Myöhemmin Iskias siirtyi levyttämään Poko Rekordsille. Sen toinen single, "Hulluksi teit", ilmestyi Poko Rekordsin julkaisemana 27. helmikuuta 2008, ja sitä seurasi 16. huhtikuuta debyyttialbumi "Oikeus ja kohtuus". Vuonna 2009 Iskias lopetti yhteistyönsä Pokon kanssa ja siirtyi jälleen alkuperäiselle levy-yhtiölleen Pisa Recordsille.
Iskias on tällä hetkellä tauolla ja Ana on jatkanut musiikkiuran ohella työskentelyä työnohjaajana Anniksella. Lisäksi Simonen työskentelee nykyään Goforce-yrityksessä ohjelmistosuunnittelijana.
Daniel Mahrer

Daniel Mahrer (s. 6. tammikuuta 1962 Chur, Sveitsi) on sveitsiläinen uransa lopettanut alppihiihtäjä.
Mahrer kilpaili urallaan kolmissa talviolympialaisissa ja viisissä maailmanmestaruuskilpailuissa. Saalbachin MM-kilpailuissa 1991, hän saavutti uransa ainoan arvokisamitalin sijoittumalla pronssille syöksylaskussa. Hän sijoittui syöksylaskussa jo vuonna 1989 Vailissa neljänneksi ja 1987 Crans-Montanassa kuudenneksi. Talviolympialaisissa Mahrer ei selviytynyt kertaakaan kymmenen parhaan joukkoon, vaan hänen parhaaksi sijoituksekseen jäi Calgaryn olympialaisten syöksylaskun 12:s sija.
Mahrer kilpaili maailmancupissa vuodesta 1983 vuoteen 1996, saavuttaen 8 osakilpailuvoittoa ja 24 palkintokorokepaikkaa. Hän oli parhaimmillaan maailmancupin kokonaiskilpailussa kahdesti kahdeksas vuosina 1992 ja 1993.
Hänellä on kaksi lasta Marco (s. 1990) ja Andrea (s. 1994). Marco osallistui kahteen pujottelun FIS-kilpailuun tammikuussa 2006.